Udenlandsk firma har købt Europahuset ved Europaplads i midtbyen for 234 millioner kroner.

Annonce

Den internationale investor CBRE har lukket salget af den århusianske bygning Europahuset til en britisk kapitalforvalter for den nette sum af 234 millioner kroner.

<p>Europahuset er blevet solgt for 234 millioner til udenlandske investorer. Arkivfoto</p>

Det er anden gang inden for de seneste måneder, at engelske Standard Life Investment køber en markant århusiansk bygning.

Tilbage i juni købte det store finanshus den prominente strøgejendom Regina-bygningen på hjørnet af Søndergade og Sønder Allé for 275 millioner, ligesom firmaet med rødder i Edinburgh i foråret købte en strøgejendom på Vimmelskaftet i København.

Europahuset blev opført i 1959 som det allerførste erhvervshøjhus i Aarhus. Bygningen er knap 10.000 kvadratmeter stor og har 13 etager.

Ejendommen er udlejet til en række større firmaer, blandt andet arkitektfirmaet C.F. Møller, der bor på de fem øverste etager.

»Hvor Europaplads før var et sted man passerede i transit, er det nu et miljø, hvor århusianerne søger hen for at besøge Dokk1, spadsere langs den nyopførte havnepromenade eller for at parkere bilen i nordens største fuldautomatiske parkeringshus,« fortæller adm. direktør hos Capital Investment, Jesper Damborg.

Han kan fortælle, at man har spændende planer for stueetage og førstesal, hvor der skal etableres café og restaurant.